CELEX: 32021D0713
Language: sk
Date: 2021-04-29 00:00:00
Title: Vykonávacie rozhodnutie Komisie (EÚ) 2021/713 z 29. apríla 2021, ktorým sa odkladá dátum uplynutia platnosti schválenia sulfuryl-fluoridu na použitie v biocídnych výrobkoch typu 8 a 18 (Text s významom pre EHP)

30.4.2021   
               
               
                  SK
               
               
                  Úradný vestník Európskej únie
               
               
                  L 147/21
               
            
         VYKONÁVACIE ROZHODNUTIE KOMISIE (EÚ) 2021/713
         z 29. apríla 2021,
         ktorým sa odkladá dátum uplynutia platnosti schválenia sulfuryl-fluoridu na použitie v biocídnych výrobkoch typu 8 a 18
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka sulfuryl-fluorid bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 8 a 18 a podľa článku 86 nariadenia (EÚ) č. 528/2012 sa preto považuje za schválenú podľa uvedeného nariadenia, ak sú splnené špecifikácie a podmienky stanovené v prílohe I k uvedenej smernici.
                  
               
                     (2)
                  
                  
                     V súlade s článkom 13 ods. 1 nariadenia (EÚ) č. 528/2012 bola 28. júna 2017 predložená žiadosť o obnovenie platnosti schválenia sulfuryl-fluoridu na použitie v biocídnych výrobkoch typu 8 a 18.
                  
               
                     (3)
                  
                  
                     Švédsky hodnotiaci príslušný orgán 14. februára 2018 informoval Komisiu o svojom rozhodnutí podľa článku 14 ods. 1 nariadenia (EÚ) č. 528/2012, že je potrebné úplné hodnotenie žiadosti. Podľa článku 8 ods. 1 uvedeného nariadenia je hodnotiaci príslušný orgán povinný vykonať úplné hodnotenie žiadosti do 365 dní od jej validácie.
                  
               
                     (4)
                  
                  
                     Keďže príslušný orgán vykonáva úplné hodnotenie žiadosti, Európska chemická agentúra (ďalej len „agentúra“) má v súlade s článkom 14 ods. 3 nariadenia (EÚ) č. 528/2012 do 270 dní od prijatia odporúčania hodnotiaceho príslušného orgánu vypracovať stanovisko k obnoveniu platnosti schválenia účinnej látky a predložiť ho Komisii.
                  
               
                     (5)
                  
                  
                     Podľa vykonávacieho rozhodnutia (EÚ) 2018/1479 (3) bol dátum skončenia platnosti schválenia sulfuryl-fluoridu na použitie v biocídnych výrobkoch typu 8 odložený na 30. júna 2021, čo zodpovedá dátumu uplynutia platnosti schválenia sulfuryl-fluoridu na použitie v biocídnych výrobkoch typu 18 podľa smernice Komisie 2009/84/ES (4), aby sa poskytol dostatočný čas na preskúmanie žiadosti. Hodnotiaci príslušný orgán však toto preskúmanie ešte stále neukončil a nepredložil agentúre svoju hodnotiacu správu ani závery svojho hodnotenia.
                  
               
                     (6)
                  
                  
                     Hodnotiaci príslušný orgán 18. februára 2020 požiadal žiadateľa, aby predložil dodatočné informácie na vykonanie hodnotenia v súlade s článkom 8 ods. 2 nariadenia (EÚ) č. 528/2012, a stanovil lehotu na predloženie týchto informácií do 31. marca 2022.
                  
               
                     (7)
                  
                  
                     Platnosť schválenia sulfuryl-fluoridu na použitie v biocídnych výrobkoch typu 8 a 18 tak pravdepodobne uplynie pred prijatím rozhodnutia o obnovení jeho schválenia. Dátum uplynutia platnosti schválenia sulfuryl-fluoridu na použitie v biocídnych výrobkoch typu 8 a 18 je preto vhodné odložiť na obdobie postačujúce na to, aby sa mohlo dokončiť preskúmanie žiadosti.
                  
               
                     (8)
                  
                  
                     Vzhľadom na lehoty, ktoré majú hodnotiaci príslušný orgán na dokončenie hodnotenia a agentúra na vypracovanie a predloženie svojho stanoviska, je vhodné odložiť dátum skončenia platnosti schválenia na 31. decembra 2023.
                  
               
                     (9)
                  
                  
                     Bez ohľadu na dátum skončenia platnosti schválenia sa sulfuryl-fluorid môže aj naďalej používať v biocídnych výrobkoch typu 8 a 18, ak sú splnené špecifikácie a podmienky stanovené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum uplynutia platnosti schválenia sulfuryl-fluoridu na použitie v biocídnych výrobkoch typu 8 a 18 sa odkladá na 31. decembra 2023.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 29. apríla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (3)  Vykonávacie rozhodnutie Komisie (EÚ) 2018/1479 z 3. októbra 2018, ktorým sa odkladá dátum uplynutia platnosti schválenia sulfuryl-fluoridu na použitie v biocídnych výrobkoch typu 8 (Ú. v. EÚ L 249, 4.10.2018, s. 16).
         
            (4)  Smernica Komisie 2009/84/ES z 28. júla 2009, ktorou sa mení a dopĺňa smernica Európskeho parlamentu a Rady 98/8/ES s cieľom zaradiť oxid-difluorid siričitý ako aktívnu látku do prílohy I k uvedenej smernici (Ú. v. EÚ L 197, 29.7.2009, s. 67 – 69).